Alokstes ūdenskrātuve
Alokstes ūdenskrātuve ir mākslīga ūdenstilpe Alokstes lejtecē, Dienvidkurzemes novada Lažas pagastā. Izvietojusies pagasta ziemeļaustrumos lejpus Lanksēžiem. Izbūvēta 1952. gadā Kirova hidroelektrostacijas vajadzībām (2 turbīnas, kopējā jauda — 196 kW). Spēkstacija (Alokstes HES) atjaunota 1999. gadā; jauda 230 kW. Ūdenskrātuve izbūvēta vietā, kur upes ielejai 3—5 m augsti, stāvi krasti. Dibens smilšains, vietām kūdrains. Ietek Krāvalks un 3 grāvji. Mīt līdaka, asaris, rauda, līnis, karūsa, karpa.